b'\n_START_ARTICLE_\nCalea ferat\xc4\x83 H\xc3\xa2rl\xc4\x83u\xe2\x80\x93Boto\xc8\x99ani\n_START_PARAGRAPH_\nCalea ferat\xc4\x83 H\xc3\xa2rl\xc4\x83u\xe2\x80\x93Boto\xc8\x99ani este o sec\xc8\x9bie feroviar\xc4\x83 nefinalizat\xc4\x83 prin intermediul c\xc4\x83reia urmau s\xc4\x83 fie conectate direct ora\xc8\x99ele Bucure\xc8\x99ti, Ia\xc8\x99i \xc8\x99i Boto\xc8\x99ani._NEWLINE_\xc3\x8en toamna anului 1987 au \xc3\xaenceput lucr\xc4\x83rile de construc\xc8\x9bie a unei c\xc4\x83i ferate de 57 km care s\xc4\x83 lege Boto\xc8\x99aniul de ora\xc8\x99ul H\xc3\xa2rl\xc4\x83u din jude\xc8\x9bul Ia\xc8\x99i \xc8\x99i, mai departe, prin intermediul liniei CFR 607 existente, de municipiul Ia\xc8\x99i. Aceast\xc4\x83 cale ferat\xc4\x83 ar fi redus distan\xc8\x9ba feroviar\xc4\x83 dintre Ia\xc8\x99i \xc8\x99i Boto\xc8\x99ani cu 87 de km._NEWLINE_Investi\xc8\x9bia a fost atacat\xc4\x83 cu peste 400 de muncitori care lucrau \xc3\xaen ture \xc8\x99i, printre primele obiective abordate, s-a \xc3\xaenceput str\xc4\x83pungerea Tunelului H\xc3\xa2rl\xc4\x83u, \xc3\xaen lungime de circa 900 m \xc8\x99i un diametru de 9 m. Termenul de finalizare era ambi\xc8\x9bios: linia trebuia terminat\xc4\x83 \xc3\xaen trei ani. Lucr\xc4\x83rile au fost oprite \xc3\xaens\xc4\x83 dup\xc4\x83 1990, iar guvernele Petre Roman \xc8\x99i Theodor Stolojan au prev\xc4\x83zut \xc3\xaen buget pentru investi\xc8\x9bie sume care acopereau doar cheltuielile de conservare, f\xc4\x83r\xc4\x83 s\xc4\x83 permit\xc4\x83 \xc8\x99i continuarea construc\xc8\x9biei._NEWLINE_Lucr\xc4\x83rile au fost redemarate abia dup\xc4\x83 1996, \xc3\xaen urma schimb\xc4\x83rilor politice. \xc3\x8en aceast\xc4\x83 perioad\xc4\x83 s-a montat podul de la Maxut peste DN28B (Pozi\xc8\x9bie pe hart\xc4\x83) \xc8\x99i a fost reluat\xc4\x83 str\xc4\x83pungerea Tunelului H\xc3\xa2rl\xc4\x83u (Portalul de nord, portalul de sud). Forarea tunelului a fost executat\xc4\x83 de firma \xe2\x80\x9eTunele Bra\xc8\x99ov\xe2\x80\x9d cu ajutorul unei freze semi-mecanizate cu o putere de \xc3\xaempingere de aproximativ 4000 de tone. Tunelul a fost str\xc4\x83puns pe data de 12 noiembrie 1998._NEWLINE_Lucr\xc4\x83rile de construc\xc8\x9bie a c\xc4\x83ii ferate au fost din nou stopate \xc3\xaen 1998, dup\xc4\x83 ce, \xc3\xaentre 1996 \xc8\x99i 1998, fuseser\xc4\x83 cheltuite peste 20 de milioane de dolari. \xc3\x8en 2007 a existat o nou\xc4\x83 tentativ\xc4\x83 de a relua proiectul c\xc4\x83ii ferate H\xc3\xa2rl\xc4\x83u\xe2\x80\x93Boto\xc8\x99ani. Constantin Axinia, director la acea vreme al SN CFR C\xc4\x83l\xc4\x83tori SA, a introdus un traseu par\xc8\x9bial, H\xc3\xa2rl\xc4\x83u\xe2\x80\x93Fl\xc4\x83m\xc3\xa2nzi, \xc3\xaen planul de investi\xc8\x9bii pentru 2007. Suma estimat\xc4\x83 pentru finalizarea lucr\xc4\x83rilor p\xc3\xa2n\xc4\x83 la Fl\xc4\x83m\xc3\xa2nzi era de 1,2 milioane de lei, dar guvernul nu a alocat nici un leu pentru lucrare._NEWLINE_\xc3\x8entre timp, lucr\xc4\x83rile existente s-au degradat, componentele metalice au fost furate sau au ruginit, pe traseul proiectat au fost construite case, prefabricatele din beton pentru pode\xc8\x9be au disp\xc4\x83rut, iar terasamentele au fost par\xc8\x9bial transformate \xc3\xaen drumuri agricole. \xc3\x8en perioada 2000-2004, poli\xc8\x9bia de pe raza jude\xc8\x9bului Boto\xc8\x99ani a \xc3\xaentocmit mai multe dosare penale pentru furt de \xc8\x99ine \xc8\x99i traverse de cale ferat\xc4\x83, inclusiv viceprimarului din acea perioad\xc4\x83 al comunei Frumu\xc8\x99ica. \xc3\x8en plus, o eventual\xc4\x83 reluare a lucr\xc4\x83rilor la calea ferat\xc4\x83 H\xc3\xa2rl\xc4\x83u\xe2\x80\x93Boto\xc8\x99ani ar fi \xc3\xaengreunat\xc4\x83 \xc8\x99i de necesitatea construc\xc8\x9biei unui al doilea tunel feroviar, \xc3\xaen lungime de aproximativ 300 m, \xc3\xaen zona comunei Deleni._NEWLINE_\xc3\x8entr-o analiz\xc4\x83 din septembrie 2014 a Agen\xc8\x9biei pentru Dezvoltare Regional\xc4\x83 Nord-Est se atr\xc4\x83gea aten\xc8\x9bia c\xc4\x83, \xc3\xaen urma renun\xc8\x9b\xc4\x83rii la unele proiecte de infrastructur\xc4\x83 feroviar\xc4\x83 precum linia D\xc3\xa2ngeni\xe2\x80\x93S\xc4\x83veni\xe2\x80\x93Darabani \xc8\x99i linia H\xc3\xa2rl\xc4\x83u\xe2\x80\x93Fl\xc4\x83m\xc3\xa2nzi\xe2\x80\x93Boto\xc8\x99ani, \xe2\x80\x9e38,4% din popula\xc8\x9bia regiunii nu are acces la re\xc8\x9beaua de c\xc4\x83i ferate a regiunii, la care se adaug\xc4\x83 7,3% din popula\xc8\x9bie aflat\xc4\x83 de-a lungul liniilor \xc3\xaenchise, procentul ajung\xc3\xa2nd la 45,7%\xe2\x80\x9d.'